নির্বাচনের আগেই ভাঙড়ে তৃণমূল নেতা আরাবুল ইসলামকে কোণঠাসা করার প্রক্রিয়া শুরু হয়েছিল। ভোট মেটার পরে সেই লক্ষ্যে আরও সক্রিয় হলেন ভাঙড়ে তৃণমূলের রাজনীতিতে আরাবুলের প্রতিপক্ষ হিসাবে পরিচিত এলাকার প্রভাবশালী নেতা কাইজার আহমেদ।
মঙ্গলবার ভাঙড় কলেজে যান কাইজার। কোন কলেজ? যে কলেজের পরিচালন সমিতির সভাপতি আরাবুল। ছাত্র সংসদের সাধারণ সম্পাদক আরাবুলের ছেলে হাকিমুল ইসলাম। সেই কলেজে ছাত্র সংসদের কার্যালয়ে পড়ুয়াদের সামনে বক্তৃতা করতে গিয়ে এদিন কারও নাম না করে কাইজার বলেন, ‘‘এখানে কারও মাতব্বরি চলবে না! এতদিন যা হয়েছে, হয়েছে।’’
সূত্রের খবর, হাকিমুলের পরিবর্তে এক অনুগামীকে অস্থায়ীভাবে ছাত্র সংসদ তদারকির দায়িত্ব দিয়েছেন কাইজার। যদিও কাইজার সেই অভিযোগ অস্বীকার করে বলেন, ‘‘বাজে অভিযোগ। ওভাবে কাউকে অস্থায়ী নিয়োগ করা যায় না কি!’’ 
কাইজার জানান, অধ্যক্ষের সঙ্গে সৌজন্য সাক্ষাৎ করতে গিয়েছিলেন তিনি। পাশাপাশি, গত ১৯ জানুয়ারি পরিচালন সমিতির মেয়াদ ফুরিয়ে গিয়েছে। বিধানসভা নির্বাচনের জন্য মেয়াদ বাড়িয়েছিলেন অধ্যক্ষ। নতুন পরিচালন সমিতি কবে গঠন করা হবে, তা নিয়েও কথা হয়।
তবে ‘সৌজন্য সাক্ষাতে’র আড়ালে রাজনীতি যে রয়েছে, কাইজারের মন্তব্যে সেই ইঙ্গিত মিলেছে। এদিন কাইজার বলেন, ‘‘ভাঙড় কলেজ সম্পর্কে বাইরে অনেক দুর্নাম রয়েছে। সেটা কাটাতে চাই। ছাত্রছাত্রীরা যাতে শান্তিতে পড়াশোনা করতে পারেন, তা নজরে রাখাও আমাদের লক্ষ্য।’’ প্রতিপক্ষের কলেজ গমন সম্পর্কে আরাবুল বলেন, ‘‘কাইজার কলেজে কেন গিয়েছিল সেটা তাঁর ব্যাপার। কলেজের অধ্যক্ষকে জিজ্ঞাসা করুন।’’
প্রসঙ্গত, ভাঙড় কলেজেরই এক শিক্ষিকাকে জগ ছুড়ে মেরে বিতর্কে জড়িয়েছিলেন আরাবুল। রাজনীতির কারবারিদের একাংশের বক্তব্য, আরাবুল যেভাবে নিজের ক্ষমতা প্রদর্শনে কলেজে পছন্দের লোকেদের ঢুকিয়েছিলেন, একই পথে কাইজারও হাঁটতে পারেন।
কাইজারের এক অনুগামীর বক্তব্য, ‘‘নিয়ম বর্হিভূতভাবে হাকিমুল গত চার-পাঁচ বছর ধরে পদ আঁকড়ে বসে রয়েছে। পড়ুয়াদের অধিকাংশই তাঁকে ওই পদে চাইছেন না। লিখিতভাবে কলেজ কর্তৃপক্ষকে তা জানানো হয়েছে।’